KIRJALLINEN KYSYMYS P-2427/01 esittäjä(t): Giovanni Pittella (PSE) komissiolle. Pedofilian torjunta.



Virallinen lehti nro 081 E , 04/04/2002 s. 0173 - 0174



KIRJALLINEN KYSYMYS P-2427/01 esittäjä(t): Giovanni Pittella (PSE) komissiolle (3. syyskuuta 2001) Aihe: Pedofilian torjunta Sunnuntaina 26. elokuuta 2001 löydettiin kaksi Internet-sivustoa, joissa oli yli 400 valokuvan arkisto. Valokuvat esittivät 23 kehdoissaan ja kylpyammeissaan tuttipullojen ja vaippojen keskellä raiskattua ja kidutettua vastasyntynyttä vauvaa. Edellisellä viikolla paljastui toinen www-sivusto, jossa oli kuvia elävänä leikellyistä pikkulapsista, jotka oli revitty ja paloiteltu kuin teuraseläimet. Molemmista löydöistä on tehty ilmiannot oikeusviranomaisille. Voiko komissio ilmoittaa mihin toimiin se aikoo ryhtyä tällaisen kammottavan toiminnan torjumiseksi? Entä aikooko se toimia mm. jatkuvaa Internet-sivujen valvontaa harjoittavan eurooppalaisen Internet-pedofiliaa torjuvan viranomaisen perustamiseksi? António Vitorinon komission puolesta antama vastaus (3. lokakuuta 2001) Komissio on ollut jo kauan huolissaan pedofiliakuvien ja erityisesti lapsipornografian leviämisestä Internetin välityksellä. Tämän torjumiseksi komissio esitteli Internetin käyttöturvallisuuden parantamista koskevan yhteisön monivuotisen toimintasuunnitelman maailmanlaajuisten verkkojen laitonta ja haitallista sisältöä torjumalla. Neuvosto ja parlamentti hyväksyivät toimintasuunnitelman(1) 25. tammikuuta 1999. Toimintasuunnitelmassa annetaan tukea seuraavilla neljällä alueella: Euroopan vihjelinjajärjestelmäverkosto, yritysten itsesääntely, suodatin- ja luokitusjärjestelmät sekä tiedotustoimet. Lisäksi jäsenvaltiot ovat myös sitoutuneet tarjoamaan asianmukaisen kehyksen Euroopan audiovisuaalisia ja tietopalveluja tuottavien yritysten kilpailukyvyn parantamisesta edistämällä kansallisia järjestelmiä, joiden tarkoituksena on saattaa alaikäisten ja ihmisarvon suojelu vertailukelpoiselle ja tehokkaalle tasolle 24. syyskuuta 1998 annetun neuvoston suosituksen(2) mukaisesti. Komission mielestä on erittäin tärkeätä taata, että unioni kykenee toimimaan tehokkaasti nimenomaan Internetin välityksellä leviävää lapsipornografiaa vastaan. Toimiin on jo ryhdytty sekä lainsäädännön että muilla tasoilla. Komissio antoi viime vuonna luonnoksen neuvoston puitepäätökseksi(3), joka laajemmassa merkityksessä pitää sisällään jäsenmaiden lakien ja määräysten lähentämissäännökset lasten seksuaalisen hyväksikäytön alalla, erityisesti Internetin välityksellä leviävän lapsipornografian osalta. Tällä hetkellä neuvosto ja parlamentti keskustelevat asiakirjan sisällöstä. Ensisijainen vastuu laittomasta sisällöstä (lapsipornografia mukaan luettuna) on jäsenvaltioiden asiaankuuluvilla poliisi- ja oikeusviranomaisilla, jotka tekevät kansainvälistä yhteistyötä Internetin välityksellä leviävän lapsipornografian torjunnassa jo olemassa olevien yhteistyökanavien, kuten Europolin ja Interpolin välityksellä. Muutamat jäsenvaltiot ovat jo perustaneet kansallisten lainvalvontaviranomaisten yhteyteen erityisiä Internetin välityksellä tapahtuvan lapsipornografiakuvien levittämisen seurantakeskuksia. Europol harkitsee parhaillaan unionin yhteisen seurantakeskuksen perustamisen tarpeellisuutta Internetin välityksellä leviävän lapsipornografian torjuntaan liittyvän yhteistyön ja toiminnan tehokkuuden lisäämiseksi unionin tasolla. (1) EYVL L 33, 6.2.1999. (2) EYVL L 270, 7.10.1998. (3) EYVL C 62 E, 27.2.2001.